Austin Hobart Clark

Austin Hobart CLARK (17a de Decembro, 1880 en Wellesley, Masaĉuseco – 28a de Oktobro, 1954 en Vaŝingtono) estis usona zoologo kiu studis oceanografion, marbiologion, ornitologion kaj entomologion. 

Kariero
En 1901, Clark organizis sciencan ekspedicion al Insulo Margarita en Venezuelo. De 1903 ĝis 1905, li esploris en Antiloj. De 1906 ĝis 1907, li gvidis sciencan teamon sur la ŝipo USS Albatross de 1882. En 1908, li eklaboris ĉe la Nacia Muzeo de Natura Historio, posteno kiun li tenis ĝis sia emeritiĝo en 1950.

Li estis prezidanto de Entomological Society of Washington, vicprezidanto de American Geophysical Union, kaj estris la gazetaran servon de la Usona Asocio por la Altniveligo de Scienco. Li publikigis en pluraj lingvoj, kaj ĉefaj verkoj estis Animals of Land and Sea (1925), Nature Narratives (du volumoj, 1929 kaj 1931), The New Evolution (1930), kaj Animals Alive (1948). 

Pluraj bestospecioj kaj genroj estis unue science priskribitaj de Clark, kiel la jam formortintaj Malgrandantila arao (Ara guadeloupensis, 1905), Martinika papago (Amazona martinicana, 1905), kaj Dominika verdflava arao (Ara atwoodi, 1908), plus la Mulga papago (Psephotellus varius, 1910), la krustaca genro Laomenes (1919) aŭ la marstela specio Copidaster lymani (1948).

Li estis pioniro de la koncepto zoogenezo.

Kelkaj verkoj

Animals of Land and Sea (1925)
Nature Narratives (1929-1931)
The New Evolution: Zoogenesis (1930)
Zoogenesis: The New Theory of Evolution (Scientific American, 1930)
Eogenesis: The Origin of Animal Forms (1937)

Kategorio:Usonaj sciencistoj